Program spolupráce
medzi 
Ministerstvom  školstva, vedy, výskumu a športu  Slovenskej republiky 
a 
Ministerstvom  národného školstva Rumunska
v oblasti vzdelávania na roky  2013 – 2016

Ministerstvo školstva, vedy, výskumu a športu Slovenskej republiky a Ministerstvo národného  školstva  Rumunska (ďalej len „ strany“) 

vychádzajúc z ustanovení Dohody o spolupráci v oblasti vedy, školstva, kultúry a športu medzi vládou Slovenskej republiky a vládou Rumunska, podpísanej dňa 3. marca 1994 v Bratislave,

usilujúc sa o všestranný rozvoj a prehĺbenie spolupráce v oblasti školstva,
           sa   dohodli  takto:

Článok 1
Strany budú naďalej podporovať spoluprácu v oblasti vzdelávania.
 Na tento  účel
a)	na požiadanie si vymenia dokumenty týkajúce sa obsahu, štruktúry a organizácie  školstva,
b)	budú vzájomne publikovať články a odborné štúdie v časopisoch a publikáciách druhej  strany,
c)	budú sa vzájomne informovať o odborných a vedeckých podujatiach. 

Článok 2
Strany si vymenia každoročne na recipročnom základe študentov na časť vysokoškolského štúdia v celkovom rozsahu do 25 štipendijných mesiacov ročne. Štipendijné mesiace môžu byť rozdelené na kratšie študijné obdobia v  trvaní od 5 do 10 mesiacov. Prijatie na štúdium je podmienené znalosťou jazyka prijímajúcej strany alebo anglického jazyka. 

Článok 3
Strany si vymenia každoročne na recipročnom základe doktorandov a vedecko-pedagogických pracovníkov na odborné stážové a študijné pobyty v celkovom rozsahu do 20 štipendijných  mesiacov ročne. Tieto môžu byť rozdelené na krátkodobé odborné stáže v trvaní od  3 do 10 mesiacov. Prijatie na štúdium je podmienené znalosťou jazyka prijímajúcej strany alebo iného svetového jazyka. 

Článok 4
Strany si  každoročne vzájomne poskytnú 5 miest pre študentov a učiteľov na letné kurzy jazyka,  literatúry a kultúry, organizované vysokými školami oboch štátov.

Článok 5
 Strany budú podporovať vyučovanie slovenského jazyka a literatúry a rumunského jazyka a literatúry na svojich vysokých školách. Na tento účel vyšlú, resp. príjmu

-	lektora rumunského jazyka a literatúry na univerzitu v Slovenskej republike,
-	lektora  slovenského jazyka a literatúry  na univerzitu v Rumunsku.

Článok 6
Ministerstvo školstva, vedy, výskumu a športu Slovenskej republiky bude venovať zvýšenú pozornosť príslušníkom slovenskej národnosti  v Rumunsku. Na tento účel slovenská strana 

a)	udelí každoročne v súlade so schváleným postupom pre poskytovanie štipendií vlády Slovenskej republiky štipendiá uchádzačom, rumunským občanom slovenskej národnosti, na vysokoškolské štúdium v Slovenskej republike, 
b)	prijme každoročne z Rumunska najviac 25 učiteľov materských, základných a  stredných škôl s vyučovacím jazykom slovenským na dobu 14 dní na odborno-metodické kurzy,
c)	vyšle na požiadanie rumunskej  strany a podľa svojich finančných  možností najviac  4 učiteľov slovenského jazyka a literatúry alebo ďalších všeobecno-vzdelávacích predmetov na základné školy a stredné školy s vyučovacím jazykom slovenským v Rumunsku,
d)	  prijme každoročne najviac 25 žiakov z prvého stupňa základných škôl  a 2 sprevádzajúcich pedagógov slovenskej národnosti a najviac  20 žiakov z druhého stupňa základných škôl a 2 sprevádzajúcich pedagógov slovenskej národnosti do škôl prírody a najviac 10 žiakov stredných škôl a  1 sprevádzajúceho pedagóga slovenskej národnosti na kurz slovenského jazyka a slovenských reálií v Slovenskej republike.    
                                                                   
Článok 7
	Strany budú podporovať spoluprácu v oblasti výskumu, výmeny vysokoškolských pedagógov a  doktorandov na základe dohôd o priamej spolupráci. 

Článok 8
Strany budú podporovať spoluprácu medzi vzdelávacími inštitúciami na všetkých úrovniach na základe dohôd o priamej spolupráci. 

Článok 9
Všeobecné podmienky a finančné podmienky tohto programu sú ustanovené v Prílohe č.1 a v Prílohe č.2. Ustanovenia príloh sú neoddeliteľnou súčasťou tohto programu.

Článok 10
            Tento program nadobúda platnosť dňom podpisu oboma  stranami. 
          
  Tento program sa uzaviera na dobu  4 rokov a jeho platnosť môže byť automaticky predĺžená o jeden rok, ak ho ani jedna zo strán písomne nevypovie diplomatickou cestou, najneskôr 6 mesiacov pred uplynutím doby jeho platnosti.
           
  Tento program možno zmeniť alebo doplniť len so súhlasom oboch strán.
    
             Záväzky už plnené, ale k dátumu skončenia platnosti programu ešte neukončené, sa budú riadiť jeho ustanoveniami až do ich splnenia, pokiaľ sa strany nedohodnú inak.

Dané v  Bratislave  dňa 22. 7. 2013 v dvoch pôvodných vyhotoveniach, každé v jazyku slovenskom a rumunskom, pričom obe znenia majú rovnakú platnosť.

     Za Ministerstvo školstva, vedy,                                  	    Za Ministerstvo národného školstva 
     výskumu a športu Slovenskej republiky	                                    Rumunska

         Dušan Čaplovič, minister, v. r.                                          Remus Pricopie, minister, v. r.

Príloha 1

Všeobecné podmienky

1.	Menné zoznamy uchádzačov na časť vysokoškolského štúdia v súlade s článkom 2 spolu s príslušnými dokladmi budú zaslané prijímajúcej strane do 30. marca kalendárneho roka pre nasledujúci akademický rok. 
Prijímajúca  strana oznámi druhej strane prijatie uchádzačov a dátum začatia každého štúdia najneskôr do 31. mája kalendárneho roka. 
Vysielajúca strana oznámi prijímajúcej strane dátum nástupu štipendistov najneskôr 2 týždne pred nástupom na študijný pobyt.  
Všetky požadované doklady musia byť preložené do jazyka prijímajúcej krajiny alebo do anglického jazyka.
2.	Menné zoznamy uchádzačov na stáže v súlade s článkom 3 budú spolu s príslušnými dokladmi zaslané prijímajúcej strane do 30. marca kalendárneho roku. Prijatie uchádzačov spolu s  dátumom nástupu  bude oznámené  druhej strane najneskôr 2 mesiace pred začiatkom stáže. 
Vysielajúca strana oznámi prijímajúcej strane dátum nástupu štipendistov najneskôr 2 týždne pred nástupom na stáž. 
Všetky požadované doklady musia byť preložené do jazyka prijímajúcej krajiny alebo do anglického jazyka. 

3.	Menné zoznamy účastníkov prijatých  v súlade s článkom 6 písmeno d) budú  zaslané slovenskej  strane najneskôr mesiac pred začatím aktivít. 

4.	Všetky osoby prijaté na štúdium v rámci tohto programu sú povinné dodržiavať interné vnútroštátne právne predpisy prijímajúcej strany a dodržiavať predpisy školy, na ktorej študujú.

5.	Vysielanie, resp. prijímanie lektorov (bez rodinných príslušníkov) v súlade s  článkom 5 sa uskutoční na začiatku akademického roka. Strany si vymenia pracovné materiály nominovaných lektorov, resp. navrhnú predĺženie pôsobenia už vyslaných lektorov do 31. mája kalendárneho roka na budúci akademický rok. Strany potvrdia prijatie lektorov, resp. predĺženie ich pôsobenia každý rok do 30. júna kalendárneho roka. Lektori, ktorí nastúpili na lektoráty pred podpisom tohto programu, ukončia svoje pôsobenie podľa pôvodných podmienok. Prácu lektorov budú strany hodnotiť písomne vždy po skončení akademického roka. 

6.	Vysielanie slovenských učiteľov (bez rodinných príslušníkov) v súlade s článkom 6 písmeno c) sa uskutoční na začiatku každého školského roka. Rumunská strana oznámi slovenskej  strane požiadavky na nových učiteľov, resp. potvrdí predĺženie už predtým vyslaných učiteľov do 30. marca kalendárneho roka pre nasledujúci školský rok. Rumunská strana potvrdí prijatie nových učiteľov a súčasne zašle hodnotenie práce už predtým vyslaných učiteľov do 30. júna príslušného kalendárneho roka.

7.	a)	 Rumunskí lektori budú vysielaní na obdobie 3  rokov s možnosťou opätovného                    
             predĺženia o 3  roky. 

b) 	Slovenskí lektori a učitelia budú vysielaní na obdobie minimálne 1 roka  s možnosťou   opätovného predĺženia až do 4 rokov. 
8.	Vysielajúca strana v rámci svojich možností poskytne lektorom a učiteľom  učebné pomôcky a  materiály potrebné k vyučovaniu v prijímajúcej krajine. 
9.	Učitelia a lektori jazyka a literatúry sú povinní dodržiavať počet hodín, didaktické a vedecké povinnosti stanovené školami v súlade s vnútroštátnymi  právnymi predpismi prijímajúcej strany. 

Príloha 2

Finančné podmienky

1)	Výmeny podľa článkov 2 a 3 sa budú vykonávať nasledovne :
a)	Prijímajúca  strana poskytne prijatým osobám bezplatné štúdium.
b)	Prijímajúca  strana poskytne prijatým osobám mesačné štipendium v súlade 
so svojimi vnútroštátnymi právnymi predpismi. Výšku štipendia upravuje prijímajúca strana priebežne podľa rastu životných nákladov vo svojej krajine v súlade so svojimi vnútroštátnymi predpismi. 
Slovenská strana v prípade potreby poskytne svojim občanom príplatok k štipendiu.

c)	Prijímajúca strana je povinná zabezpečiť primerané bývanie a stravovanie osobám prijatým v rámci tohto programu, za rovnakých podmienok ako pre  občanov prijímajúcej krajiny.  
d)	Vysielajúca  strana uhradí cestovné náklady do miesta štúdia pri nástupe na štúdium a späť po ukončení štúdia. 
2)	Výmena podľa článku 4 sa bude uskutočňovať nasledovne: 
a)	Vysielajúca strana bude znášať náklady na dopravu osôb vyslaných na miesto štúdia na začiatku a po skončení štúdia.
b)	Rumunská prijímajúca strana poskytne stravu (3 krát denne), ubytovanie, hradí  náklady 
              za prepravu na území svojho štátu súvisiace s oficiálnym programom kurzu. 
Slovenská prijímajúca strana poskytne celodennú stravu, ubytovanie, hradí náklady za prepravu na území svojho štátu vyplývajúce z oficiálneho programu kurzu a  vreckové v zmysle svojich vnútroštátnych právnych predpisov. 

3)	Výmeny podľa článku 5 sa budú vykonávať nasledovne: 
a)	Vysielajúca strana uhradí cestovné náklady lektora do miesta pôsobenia tam a späť jedenkrát za akademický rok. Spôsob prepravy  určí vysielajúca  strana.
Náklady na prepravu nadváhy do 50 kg osobných vecí vrátane správnych poplatkov                                     a poistného za batožinu, ako aj preukázateľné náklady vzniknuté s  nástupom na              pracovisko, ako je lekárska prehliadka a správne poplatky, lektorovi slovenského jazyka hradí slovenská strana.
  
b)	Prijímajúca strana zabezpečí lektorovi mesačný plat podľa vnútroštátnych právnych predpisov upravujúcich mzdové a platové podmienky vysokoškolských učiteľov v prijímajúcej krajine na dobu dvanásť mesiacov. 
       Slovenská strana poskytne vyslanému lektorovi plat podľa platných vnútroštátnych           predpisov, znížený o výšku platu vyplácaného prijímajúcou stranou.
 
c)	Rumunská prijímajúca strana zabezpečí lektorovi primerané  bezplatné ubytovanie, v samostatnom zariadenom byte, ako aj uhradí režijné náklady. 
Slovenská prijímajúca strana poskytne lektorovi príslušnú mesačnú finančnú kompenzáciu na ubytovanie a režijné náklady.  

4)	Aktivity podľa článku 6 písmená a), b), c), d) budú financované nasledovne:
a)	  Finančné podmienky štúdia vládnych štipendistov, rumunských občanov slovenskej    národnosti, sú stanovené postupom schváleným vládou Slovenskej republiky pre poskytovanie  štipendií.
 
    b)    Náklady  na dopravu do miesta pobytu a späť  hradí rumunská  strana.
           Náklady spojené s  pobytom hradí slovenská  strana (štipendiá,  ubytovanie,  strava).   
  
          c)     Rumunská  strana prostredníctvom orgánov územnej miestnej správy  zabezpečí            
             bezplatné ubytovanie v zariadenom byte a hradí výdavky za vykurovanie, energiu, vodu   
             a plyn.  

            Slovenská strana hradí :     
-	cestovné náklady do miesta pôsobenia a späť jedenkrát ročne, 
-	náklady za prepravu nadváhy do 50 kg osobných vecí vrátane správnych poplatkov a poistného za batožinu do miesta pôsobenia a späť pri začatí a ukončení činnosti na zahraničnom pracovisku, 
-	preukázateľné náklady vzniknuté s nástupom na pracovisko (lekárska prehliadka, správne poplatky),
-	plat podľa vnútroštátnych platných právnych predpisov,
-	didaktické pomôcky.
     
d)   Rumunská  strana hradí náklady  na  prepravu do miesta pobytu a späť.
   
   Slovenská strana hradí:
               -  ubytovanie a  kompletné stravovanie,
               -  náklady spojené s vyučovacou a mimovyučovacou činnosťou,
               -  náklady na prepravu súvisiacu s programom pobytu.